*Online olvasás- és írásóra interaktív feladatokkal 2. osztályosoknak*

**Ábécé**

**1. Betűcsere**

Olvasd el a szöveggyűjteményből Fecske Csaba *Ábécé* című versét, majd oldd meg a tankocka-feladatot:

Az *Egy betű különbség* című tankockán húzd össze azokat a szavakat, amelyekben csupán egy betű különbözik! Ha segítségre van szükséged, az i-betűre klikkelve elolvashatod, mit ábrázol a kép.

***Egy betű különbség***

<https://learningapps.org/watch?v=pqexh1mnt21>

**2. Ábécé-sorakozó**

Hallgasd meg az ábécéről szóló népdalt Szvorák Katalin előadásában. Ha ismered a dalt, énekeld vele. Ha nem ismered, óra után hallgasd meg többször, hogy megtanuld!

***Ábécé dal***

<https://learningapps.org/watch?v=p1ars24z521>

Olvasd el az Óperencia honlapján Kányádi Sándor *Ábécé-sorakozó* című meséjét! Majd egészítsd ki a *Hiányos ábécé* című tankockán található ábécét a hiányzó betűkkel! A tankockán a mesében található ábécét használtuk (amiből hiányoznak a különleges betűk).

***Kányádi Sándor: Ábécé-sorakozó***

<https://www.operencia.com/kanyadi-sandor-abece-sorakozo/>

***Hiányos ábécé***

<https://learningapps.org/watch?v=p56h3pik321>

**3. Meseszereplők ábécérendben**

Olvasd el Kiss Ottó *Abc* című versét a szöveggyűjteményből, majd állítsd ábécésorrendbe a magyar rajzfilmszereplőket a *Meseszereplők ábécérendben* című tankockán. Ha nem ismered fel a szereplőt, akkor a kép jobb felső sarkában található i-betűre kattintva elolvashatod a mesefigura nevét is.

***Meseszereplők ábécérendben***

<https://learningapps.org/watch?v=pk1mqwdf321>

**4. Alfabéta és negyvennégy rabló**

Valami nagy támadásra készül a világban Alfabéta, aki negyvennégy rablóval garázdálkodik. Olvasd el a szöveggyűjteményből Háy János *Alfabéta és negyvennégy rabló* című meséjének a részletét! Majd fejtsd meg Alfabéta titkos üzenetét, amit csak úgy tudsz elolvasni, ha a linken található ábécét hívod segítségül. Alfabéta ugyanis nagyon ravasz, minden betű helyett másikat írt. A helyes betűket megkapod, ha az adott betű utáni második betűt írod le. (Pl. ha A-betűt látsz, az B-betűt jelent. Mert A után jön az Á, ezt kihagyja Alfabéta, és a harmadik betűt írja az első helyett, ami a B.)

Ha tetszik, akkor írj te is egy üzenetet titkosírással egy barátodnak!

Az Alfabéta által használt ábécét ezen a linken találod:

<https://i.pinimg.com/474x/c9/47/1f/c9471fbfc5b9aa81cf0dc2f9e6a9039b.jpg>

Alfabéta titkos üzenetét pedig az ***Alfabéta titkos üzenete*** című tankockán olvashatod:

<https://learningapps.org/watch?v=pen93h2fc21>

**5. Gyöngybetűk**

Nem biztos, hogy a kedvenc tárgyad az írásóra, pedig a szép betűk írása több évezredre visszatekintő művészet. Külön neve is van: kalligráfia, ami azt jelenti, hogy díszes, szépséges kézírás. A kalligráfiákat nem is golyóstollal, hanem egy különleges tollal vagy ecsettel, esetleg különleges filctollal írják. Az ecsetes és filctollas változatot te is kipróbálhatod.

Fontos, hogy a festésnél temperával vagy tustintával dolgozz! Ha filctollal szeretnél írni, akkor vágotthegyű filctollat vagy ecsetfilcet kell vásárolnod (egy darabot is vehetsz, nem kell egy egész készlet). Először csak egy-egy betűt fess vagy rajzolj meg, legalább írólap méretben. Amikor már jól begyakoroltad, akkor próbáld kisebb méretben is megrajzolni a betűket!

A ***Gyöngybetűk*** című tankockán néhány szép betűtípust láthatsz, amelyekből érdemes megtanulni egy-egy betűt. (A képek rájuk kattintva nagyíthatók.)

<https://learningapps.org/watch?v=p9700mwb521>

Ha tetszik a gyöngybetűs írás, olvasd el a szöveggyűjteményből Varga Katalin: *Juli írni tanul* című versrészletét is. A betűelemeket gyöngysorhoz, gyöngyökből fűzött nyaklánchoz hasonlítja a költő.